Jeppe Bruus (S), 2023-04-20:
De første to har jo sammenhæng med klimaaftalen i 2020 og de opfølgende aftaler, der er indgået, om etablering af en energiø i Nordsøen og ikke mindst om lagring af CO 2 .
Lovforslaget har først og fremmest til formål at indføre hjemmel til, at vi kan beskatte udenlandske selskaber og udenlandsk arbejdskraft med aktiviteter i Danmarks eksklusive økonomiske zone.
Den eksklusive økonomiske zone omfatter den del af den danske kontinentalsokkel, der ligger uden for 12-sømilsgrænsen .
Efter forslaget bliver f.eks. etablering og drift af havvindmølleparker og energiøer samt aktiviteter tilknyttet CO 2 -lagring også skattepligtige for udenlandske selskaber.
Her vil sikres mere lige konkurrencevilkår for danske selskaber.
De beskattes i forvejen af deres aktiviteter i den eksklusive økonomiske zone og vil med forslaget ikke skulle konkurrere med selskaber uden en tilsvarende beskatning.
Forslaget betyder samtidig, at dansk og udenlandsk arbejdskraft bliver ligestillet, i og med at den udenlandske arbejdskraft vil blive undergivet dansk beskatning.
Lovforslaget har desuden til formål at skabe klarhed over de skattemæssige konsekvenser, når kulbrinteanlæg anvendes til aktiviteter med lagring af CO 2 .
Indkomst fra lagring af CO 2 bliver beskattet efter de almindelige selskabsskatteregler, dvs. med 22 pct.
Indkomst fra olie- og gasindvinding er dermed underlagt særlige regler i kulbrinteskatteloven, som bl.a. indebærer, at indkomst i visse tilfælde bliver pålagt en særlig kulbrinteskat.
Regeringen foreslår, at udgifter, der vedrører aktiviteterne med olie- og gasindvinding, skal kunne fraregnes i kulbrinteindkomsten, selv om udgifterne også vedrører CO 2 -lagringsaktiviteter.
Det vil sikre, at virksomheder ikke kommer i den situation, at udgifter, som de i forvejen skulle afholde, får en lavere skatteværdi, bare fordi virksomhederne også begynder at benytte anlæggene til CO 2 -lagring.
Regeringen foreslår desuden nogle justeringer af den særlige carrybackordning, der gælder for fjernelsesudgifter.
Carrybackordningen går ud på, at når en virksomhed er ophørt med olie- og gasaktiviteter og alle anlæg er fjernet, så kan kulbrinteskatteværdien af fjernelsesudgifterne under visse betingelser kræves udbetalt fra staten.
Forslaget går ud på at lempe ordningen, så den kan benyttes, når alle anlæg er fjernet, selv om visse anlæg opretholdes med henblik på CO 2 -lagring.
Det skal bidrage til at sikre, at virksomhederne ikke afholder sig fra at lagre CO 2 , bare fordi det vil have skattemæssige konsekvenser i form af en udskydelse af brugen af carrybackordningen.
Endelig har lovforslaget til formål at ændre listen over de lande, der er omfattet af de skattesanktioner, altså de såkaldte defensive foranstaltninger, som vi i Danmark har over for lande, der er med på EU's sortliste over skattelylande.
EU's sortliste blev opdateret i oktober 2022 og igen i februar 2023, og de lande, der er kommet med på sortlisten, foreslås derfor også medtaget på listen over lande, som de danske skattesanktioner gælder for.
Så er der blevet spurgt hertil, også fra SF's side: Hvad med Rusland, som blev optaget på EU's sortliste i februar i år?
Og det er rigtigt, at Rusland ikke optræder på listen, og det skyldes, at vi har en dobbeltbeskatningsoverenskomst med Rusland, og at anvendelsen af skattesanktionerne vil stride imod overenskomsten.
Lidt juridisk og teknisk kan man sige, at vores dobbeltbeskatningsoverenskomst står over de defensive foranstaltninger, som vi har over for de lande, der optræder på EU's sortliste.
Derfor har regeringen besluttet hurtigst muligt at fremsætte et lovforslag, der gør, at dobbeltbeskatningsoverenskomsten med Rusland opsiges med virkning fra den 1. januar 2024.
Samtidig vil regeringen tage initiativ til en drøftelse i EU af en fælles tilgang til spørgsmålet om opsigelse af dobbeltbeskatningsoverenskomster med Rusland.
Med de ord vil jeg gerne takke for den debat, der har været.
Jeg ser frem til behandlingen af forslaget og selvfølgelig også til at svare på de spørgsmål, der måtte komme ind.